Yuli Ɛli ɣer udabder anda ara d-immeslay. Izga-d akk nnig n lɣaci, yunez-as i ugellid, yuɣal izzi ɣur-sen, isɣel-asen s ufus-is seg zelmeḍ ɣer yeffes, izul-iten. Nutni mazal-iten heddren, sekkren ẓẓewc. Agellid irfed iɣil-is, dɣa tres-d yiwet n tsusmi dayen kan! Izzenzen-d yizi, iccelqef-it s tefrut-is, ibḍa-t ɣef sin. Seg yimir-nni, ires ufus ɣef yimi; iqdeɛ usnuffes asmekmez n telkin; ulac astewtew ɣer tmeẓẓuɣt; ḥebsen yimetman deg ugerjum; issader bu cclaɣem allen-is, iẓẓa-ten deg tmurt; jebden-d ijruɛen-nsen wat uɛembub d wat tuyat ittgergizen sdat lallat; ibedd lɛaṣi sdat n Ɛeẓrayen; ijba-d ddeb ɣef uzrem; iqqur uydi sdat yifis; ikna uɣanim i zzɛaf n waḍu n llyali. Ula d titbirin akked tfirellas, ḥebsent akken gar yigenni d tmurt. Ziɣen illa Rebbi-niḍen deg lqaɛa-s!